Informácia o priebehu a výsledkoch oficiálnej návštevy delegácie Talianskej republiky vedenej predsedom vlády Romanom Prodim v Slovenskej republike 18. júla 2007

Dňa 18. júla 2007 uskutočnil predseda vlády Talianskej republiky (IT) R. Prodi, na pozvanie predsedu vlády Slovenskej republiky (SR) R. Fica, oficiálnu návštevu Slovenska. Predsedu vlády IT sprevádzali Antonino Provenzano - mimoriadny a splnomocnený veľvyslanec IT v SR, Silvio Sircana - hovorca predsedu vlády IT, Daniele De Giovanni - vedúci kancelárie predsedu vlády IT, Fernando Gentilini – zástupca diplomatického poradcu predsedu vlády IT a ďalší predstavitelia IT.
V rámci programu oficiálnej návštevy sa uskutočnilo rokovanie predsedov vlád SR a IT,  prijatie talianskeho premiéra u prezidenta SR I. Gašparoviča a u predsedu Národnej rady SR P. Pašku. Taliansky predseda vlády vystúpil počas svojej návštevy v SR aj na porade vedúcich zastupiteľských úradov SR, prebiehajúcej na MZV SR. Záverečným bodom programu bolo stretnutie R. Prodiho s komunitou talianskych podnikateľov na Slovensku, ktoré zorganizovala Taliansko-slovenská obchodná komora. 

Rozhovory predsedu vlády IT s najvyššími slovenskými predstaviteľmi

Rokovanie R. Prodiho s predsedom vlády SR R. Ficom

Predsedovia vlád SR a IT uskutočnili 60-minútový rozhovor medzi štyrmi očami, po ktorom nasledoval tlačový brífing a po ňom slávnostný obed podávaný predsedom vlády SR. 
Podľa R. Fica rozhovor medzi štyrmi očami potvrdil, že medzi SR a IT neexistujú žiadne otvorené politické otázky. IT je 4. obchodným partnerom a 4. zahraničným investorom v SR, čo umožňuje obom stranám sústrediť sa na ďalší rozvoj spolupráce. V bilaterálnej sfére R. Fico informoval o strategických cieľoch vlády v oblasti výstavby diaľnic, vstupu SR do schengenského priestoru a zavedenia eura a vyzval k účasti talianskych spoločností na dostavbe diaľničnej siete v SR. Veľká časť rozhovoru bola venovaná talianskej spoločnoti ENEL, ktorá je vlastníkom 66 % akcií Slovenských elektrární a.s. (SE). R. Fico zopakoval známy postoj, že súčasná vláda by neprivatizovala SE, ale v súlade so zásadou „pacta sunt servanda“ považuje ENEL za strategického investora v SR. Privítal informáciu R. Prodiho, že na jeseň majú začať práce na dostavbe 3. a 4. bloku JE Mochovce. R. Fico požiadal R. Prodiho aj o konštruktívny prístup ENEL-u k rozhodovaniu o výške cien elektrickej energie, pretože je to citlivá záležitosť, ovplyvňujúca jednak infláciu, jednak sociálnu sféru. Slovenská strana verí, že sa nájde vhodné riešenie aj v záležitosti Sústavy vodných diel Gabčíkovo-Nagymaros, ktorá je v súčasnosti predmetom skúmania expertov. Partneri sa v rozhovore venovali aj aktuálnej politickej situácii v oboch krajinách. R. Fico oficiálne oznámil, že SR bude podporovať kandidatúru IT na usporiadanie Svetovej výstavy Expo 2015 v Miláne. V tejto súvislosti SR očakáva od talianskej strany ústretovosť pri podpore kandidatúr SR v rámci OSN. Podľa slovenskej strany neexistujú žiadne prekážky, ktoré by bránili ešte intenzívnejšej spolupráci medzi SR a IT. R. Fico zdôraznil potrebu spolupráce v oblasti malých a stredných podnikov, ktoré v budúcnosti musia byť motorom podnikania v SR. Partneri sa venovali aj vývoju v okolitých krajinách (rámec V4). V otázke Kosova sa zhodli na tom, že názory SR a IT sú veľmi blízke. R. Prodi potvrdil silnú potrebu dať podporu európskemu smerovaniu krajinám západného Balkánu. 
Taliansky premiér tlmočil svoj úprimný obdiv pokroku, ktorý dosiahla SR a ktorý označil ako úplne výnimočný (assolutamente straordinario): záujem zahraničných investorov, ekonomicko-sociálna rovnováha a seriózna zaujatosť pre proeurópsku politiku robia zo SR skutočného strategického partnera IT. Talianska strana oceňuje veľmi dobrú spoluprácu so SR v Bezpečnostnej rade OSN, kde je spoločná vôľa naďalej spolupracovať. Termín očakávaného vstupu SR do eurozóny považuje za seriózny a realistický a v tomto smere SR podporí. To isté platí v otázke vstupu do schengenského priestoru. Pokiaľ ide o ENEL, talianska strana si uvedomuje delikátnosť vzťahov v prípade, že subjekt má významnú väčšinu v spoločnosti, ktorá patrila štátu. Implikuje to porozumenie pre krajinu a schopnosť harmonickej spolupráce s vládou; ENEL si uvedomuje svoju zodpovednosť a bol si jej vedomý aj pri privatizácii SE. Taliansky premiér potvrdil vôľu venovať sa otvoreným otázkam vo vzťahu  SR – ENEL. 

Rokovanie R. Prodiho s prezidentom SR I. Gašparovičom 

Prezident I. Gašparovič nadviazal na stretnutie s R. Prodim počas oficiálnej návštevy IT vo februári 2007 a ocenil vysokú úroveň slovensko-talianskych vzťahov s poukázaním na oblasť hospodárskej a zahraničnopolitickej spolupráce. Vyslovil presvedčenie že rokovanie na úrovni premiérov SR – IT bolo v znamení zhody názorov, vrátane európskej problematiky. Taliansky premiér aj tu zopakoval svoj obdiv k vzostupu SR a dosiahnutým parametrom spolupráce.  
Významnú časť rozhovoru partneri venovali otázke Kosova. Podľa talianskej strany vývoj situácie smeruje k nezávislosti, preto bude potrebné veľmi zodpovedné rozhodnutie. Každopádne treba pomáhať Srbsku, ukazovať mu, že dvere do EÚ sú otvorené. Podľa prezidenta SR EÚ a USA v minulosti nevyužili správny moment a odklad zrejme nie je šťastným riešením. I. Gašparovič poukázal na nejednotnosť názorov a vzájomnú nedôveru, ktorá existuje medzi samotnými krajinami bývalej Juhoslávie. Strany sa zhodli na spoločnom dojme, že Ahtisaariho plán je ohrozený, ak Rusko bude pokračovať v zmysle doterajších vyjadrení. Riešenie, ktoré by vyhovovalo všetkým, neexistuje, ale podľa R. Prodiho niet ani alternatívy k Ahtisaariho plánu; prípadné čiastkové zmeny, ak by aj boli možné (otvorenie otázky hraníc), by vyžadovali hlavne dohodu medzi stranami, čo je podľa R. Prodiho nepredstaviteľné. V prípade, že otázka statusu Kosova nebude vyriešená na pôde BR OSN, bude dôležité zaujatie spoločnej pozície v EÚ; IT nezaujíma vo veci Kosova unilaterálne stanovisko. Prijaté rozhodnutie musí podľa R. Prodiho situáciu na Balkáne stabilizovať, nie opačne. 
Partneri sa venovali aj otázke dohody o reformnej zmluve EÚ. Talianska strana, ktorá bola pôvodne za zachovanie Ústavnej zmluvy (ÚZ), očakávala od júnového summitu viac, ale dosiahnutú dohodu považuje za najlepší možný kompromis. Zastáva názor, ktorý potvrdil aj premiér R. Fico, že na dosiahnutej dohode netreba nič meniť, pretože každá zmena by bola len ďalšou komplikáciou. V tomto zmysle PT PRES žiadalo od ER jednoznačný mandát a nebude mať silu navrhnúť z vlastnej iniciatívy ďalšie zmeny. 
I. Gašparovič v rozhovore poukázal na nedoriešenosť otázky právomocí národných parlamentov v otázkach EÚ, čo môže byť komplikujúcim faktorom v budúcnosti; ako príklady zmienil prijatú deklaráciu NR SR ku Kosovu a výnimky, ktoré na júnovom summite dosiahla Veľká Británia. 
V ďalšom prezident SR tlmočil spokojnosť s rozhodnutím SR vstúpiť v r. 2009 do eurozóny, ktoré označil za pozitívne. Na druhej strane poukázal na povinnosť vlády vyhodnotiť všetky pozitíva i negatíva, ktoré tento krok prinesie. R. Prodi v tejto súvislosti tlmočil odporúčania, ktoré dal premiérovi R. Ficovi, spočívajúce hlavne v nekompromisnej prísnosti štátu pri kontrole cien vo fáze prechodu na euro (uvádzanie cien v oboch menách) a to hlavne v sektoroch, ktoré nie sú vystavené vonkajšiemu konkurenčnému prostrediu (reštaurácie, služby a pod.).  

Rokovanie R. Prodiho s predsedom NR SR P. Paškom

Predseda NR SR P. Paška prijal R. Prodiho za prítomnosti podpredsedu M. Číža a poslancov NR SR P. Hrušovského (predsedu skupiny slovensko-talianskeho priateľstva), J. Rydla (podpredsedu Zahraničného výboru NR SR), M. Urbániho (predsedu Výboru NR SR pre európske záležitosti) a P. Pelegriniho.
P. Paška nadviazal na svoju návštevu Ríma pri príležitosti osláv 50. výročia podpísania Rímskych zmlúv a na Konferenciu predsedov parlamentov ČK EÚ, ktorá sa konala v máji 2007 Bratislave. Rozhovor na pôde NR SR sa sústredil takmer výlučne na európsku problematiku, hlavne na otázku dohody o reformnej zmluve a pripravovaný vstup SR do schengenského priestoru a do eurozóny. 
R. Prodi potvrdil svoju spokojnosť s kompromisom dosiahnutým na júnovom summite EÚ. Označil ho za dosiahnuteľné maximum s tým, že ďalší kompromis v otázke nie je možný. V tomto duchu bude postupovať aj portugalské predsedníctvo. P. Paška poukázal na ratifikáciu pôvodnej ÚZ v NR SR veľkou väčšinou 116 hlasov, čo bolo potvrdením jednoznačného záujmu SR o silnú EÚ. Napriek osobnému sklamaniu zo záverov júnového summitu považuje prijatý záver vo svetle skepticizmu, ktorý summitu predchádzal, za úspech. Silná Európa znamená aj silné národy. R. Prodi demonštroval potrebu jednoty na aktuálnom príklade Afriky, kde v mnohých ohľadoch začína dominovať Čína: napredovanie EÚ je absolútne nevyhnutné, inak EÚ nebude v stave s Afrikou komunikovať. 
Po predsedovi NR SR sa ujali slova aj poslanci V. Urbáni, J. Rydlo a P. Hrušovský. V. Urbáni vyzdvihol veľmi dobrú úroveň bilaterálnych vzťahov a potvrdil silnú proeurópsku orientáciu SR. Stotožnil sa s talianskou pozíciou neotvárať počas MVK dosiahnutú dohodu o reformnej zmluve. J. Rydlo tlmočil talianskej strane vďačnosť za umožnenie vzniku Slovenského ústavu sv. Cyrila a Metoda v Ríme (1963), ktorý združoval Slovákov v emigrácii a pomáhal im zachovávať kresťanské korene. V tejto súvislosti poukázal na význam kresťanstva pre Európu a potrebu zmienky o ňom v zmluvných dokumentoch. 
P. Hrušovský poďakoval R. Prodimu za jeho osobný vklad pri rozširovaní EÚ (vrátane SR) v čase keď bol predsedom EK. Vyslovil prekvapenie nad pozíciou talianskej strany neotvárať dosiahnutú dohodu o reformnej zmluve počas MVK, pretože jej obsah nie je dostatočne známy a vyžaduje širšiu diskusiu (napr. postavenie národných parlamentov, terminológia a právny charakter dokumentu). Existuje priestor na dialóg, ktorý bude možný až po získaní stanoviska expertov v druhej polovici júla. V tomto kontexte P. Hrušovský požiadal o veľkorysosť k novým a malým ČK pri hľadaní definitívnej a konečnej podoby zmluvnej základne EÚ. R. Prodi tlmočil porozumenie k stanovisku P. Hrušovského, pretože dohoda skutočne má slabé miesta (napr. nedoriešenosť postavenia národných parlamentov), ale zastáva názor, že jej otvorenie by znamenalo spustenie odstredivej tendencie, nie naopak. Sám bol toho svedkom pri pokuse presadiť do preambuly ÚZ zmienku o kresťanských koreňoch, čo narazilo na otvorený odpor Francúzska a muselo sa vyriešiť kompromisom v článku I-52.        
 
Záver

Rokovania sa uskutočnili v priateľskej atmosfére, podčiarkli vysokú úroveň bilaterálnych vzťahov a potvrdili silný záujem oboch strán pokračovať v rozširovaní spolupráce vo všetkých oblastiach.   
Predstavitelia SR a IT potvrdili blízkosť postojov v otázkach ďalšieho smerovania EÚ (inštitucionálna reforma), ako aj budúceho statusu Kosova. Taliansky premiér ocenil všestranný pokrok, ktorý dosahuje SR, vyslovil podporu vstupu SR do schengenského priestoru a zámeru zavedenia spoločnej meny v SR v navrhnutých termínoch. 
Predseda vlády SR venoval značnú časť rozhovoru s premiérom IT oblasti zahraničných investícií, v rámci ktorého vyzval k účasti talianskych spoločností na dostavbe diaľničnej siete v SR. Zároveň vyjadril záujem SR o pokračovanie konštruktívnej spolupráce so spoločnosťou ENEL (väčšinovým vlastníkom Slovenských elektrární a.s.), predovšetkým v súvislosti s dostavbou JE Mochovce a otázkou Vodnej elektrárne Gabčíkovo. 
 Oficiálna návšteva predsedu vlády IT R. Prodiho na Slovensku potvrdila pozíciu SR ako strategického partnera IT a obojstranný záujem o ďalšie prehlbovanie hospodárskej spolupráce.